C 224/16

Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2020/C 224/07)

Η παρούσα δημοσίευση παρέχει το δικαίωμα ένστασης κατά της αίτησης τροποποίησης, σύμφωνα με το άρθρο 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1), εντός τριών μηνών από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

«MOLLETE DE ANTEQUERA»

Αριθ. ΕΕ: PGI-ES-02393 – 23.2.2018

ΠΟΠ () ΠΓΕ (X)

1. Ονομασία

«Mollete de Antequera»

2. Κράτος μέλος ή τρίτη χώρα

Ισπανία

3. Περιγραφή του γεωργικού προϊόντος ή τροφίμου

3.1. Τύπος προϊόντος

Κλάση 2.3. Προϊόντα αρτοποιίας, ζαχαροπλαστικής, ζαχαρώδη παρασκευάσματα και προϊόντα μπισκοτοποιίας·

3.2. Περιγραφή του προϊόντος για το οποίο ισχύει η ονομασία υπό 1

Το προϊόν «Mollete de Antequera» είναι ένας τύπος ψωμιού με προέλευση από τη γεωγραφική περιοχή που αναφέρεται στο σημείο 4. Παρασκευάζεται από αλεύρι σίτου, έχει υψηλή περιεκτικότητα σε υγρασία, μαλακή ψίχα και μικρό χρόνο ψησίματος. Το ιδιαίτερο σχήμα του είναι ακανόνιστο και ελλειπτικό στο κάτω μέρος. Είναι επίπεδο, λεπτό και ελαφρά πασπαλισμένο με το αλεύρι από το οποίο παρασκευάζεται.

Κατά την παρασκευή του μπορεί να προστίθεται στο αλεύρι πίτουρο σίτου.

Το προϊόν συσκευάζεται φρέσκο, κατεψυγμένο/ταχέως κατεψυγμένο ή σε προστατευτική ατμόσφαιρα.

Τα ιδιαίτερα γνωρίσματα του προϊόντος «Mollete de Antequera» ορίζονται από τους ακόλουθους περιγραφείς των φυσικοχημικών και οργανοληπτικών χαρακτηριστικών:

α) Σχήμα και μορφές.

Το προϊόν διατίθεται σε τρεις μορφές ανάλογα με το βάρος του:

— Mollete: 100 έως 150 γραμμάρια.

— «Mollete» μεσαίου μεγέθους: 55 έως 99 γραμμάρια.

— «Mollete» μικρού μεγέθους: έως 55 γραμμάρια.

Σε όλες τις μορφές το προϊόν πρέπει να διατηρεί το τυπικό σχήμα του. Το σχήμα καθορίζεται από τη σχέση ανάμεσα στους άξονες της έλλειψης που σχηματίζει τη βάση του τεμαχίου («a» είναι ο μείζων άξονας και «b» ο ελάσσων) και από το ύψος (z) που ορίζεται σύμφωνα με τον λόγο z/(a * b). Οι μέσες τιμές και τα όρια ανοχής ορίζονται στον ακόλουθο πίνακα:

Λόγος a/b (*1) Λόγος z/(a * b) (*1) Μορφή Μέση τιμή Όριο ανοχής Μέση τιμή (x10-3) Όριο ανοχής Mollete 1,58 ±15 % 2,15 ±25 % «Mollete» μεσαίου μεγέθους 1,44 ±15 % 2,95 ±25 % «Mollete» μικρού μεγέθους 1,21 ±15 % 6,10 ±25 %

β) Υφή.

Το προϊόν «Mollete de Antequera» έχει χαρακτηριστική σπογγώδη υφή.

Οι μέγιστες τιμές της δύναμης παραμόρφωσης του όγκου του τεμαχίου, για κάθε τύπο και μορφή, είναι οι ακόλουθες:

— Φρέσκο: 3 500 g.

— Φρέσκο με πίτουρο: 4 500 g.

— Κατεψυγμένο/ταχέως κατεψυγμένο: 5 000 g.

— Σε προστατευτική ατμόσφαιρα: 6 500 g.

Οι μέγιστες τιμές που αφορούν την υφή του «Mollete de Antequera» καθορίζονται για ολόκληρη τη διάρκεια ζωής του προϊόντος.

γ) Κυψελίδες ψίχας.

Η ψίχα έχει διπλή κυψελιδική δομή. Αφενός, υπάρχουν ολοστρόγγυλες και καλά σχηματισμένες κυψελίδες διαμέτρου μικρότερης από 5 mm, οι οποίες είναι ομοιόμορφα κατανεμημένες μέσα στο ψωμί. Αφετέρου, και σε μικρότερο βαθμό, υπάρχουν μεγαλύτερες κυψελίδες ακανόνιστου σχήματος, διαμέτρου μικρότερης από 15 mm και ανομοιόμορφα κατανεμημένες.

δ) Υγρασία.

Η περιεκτικότητα του ψωμιού σε υγρασία είναι καθοριστικής σημασίας για την ποιότητά του και κυμαίνεται από 32 έως 45 %.

ε) Περιγραφείς οργανοληπτικών χαρακτηριστικών.

Το οργανοληπτικό προφίλ του φρέσκου προϊόντος «Mollete de Antequera» ορίζεται ως εξής:

Η κόρα είναι υπόλευκου χρώματος με ελαφρούς τόνους βανίλιας. Μπορεί να είναι λίγο πιο ψημένη επάνω και κάτω από τις άκρες και ελαφρά πασπαλισμένη με το αλεύρι που χρησιμοποιείται κατά την παρασκευή του ψωμιού. Η κόρα είναι μαλακή στην αφή, λεπτή, ελαστική και όχι ιδιαίτερα φολιδωτή. Το άρωμα είναι μέτριας έως υψηλής έντασης, με επικρατούσες νότες μαγιάς και ζύμης. Η ψίχα έχει επίσης υπόλευκο χρώμα, αλλά με ελαφρώς κιτρινωπές αποχρώσεις. Είναι έντονα σπογγώδης στην όψη και στην αφή. Στο στόμα είναι πολύ τρυφερή, με ελαφρώς όξινη γεύση και άρωμα που επίσης περιλαμβάνει νότες μαγιάς, ζύμης και αλευριού. Η επίγευση είναι ευχάριστη με μέση έως μικρή διάρκεια. Από οργανοληπτική άποψη, πρόκειται για ένα πολύ ισορροπημένο προϊόν.

Όταν περιέχει πίτουρο, το «Mollete de Antequera» ποικίλλει σε κάποιο βαθμό ως προς το χρώμα και το άρωμα της κόρας και της ψίχας, ως αποτέλεσμα της προσθήκης πίτουρου στο μείγμα. Το χρώμα της κόρας είναι ελαφρώς σκούρο, διάστικτο από το πίτουρο και ελαφρά πασπαλισμένο με το αλεύρι που χρησιμοποιείται για την παρασκευή του προϊόντος. Η υφή της κόρας είναι ελαφρώς πιο τραχιά, ωστόσο διατηρεί την απαλότητα που είναι τόσο χαρακτηριστική του προϊόντος. Η ψίχα έχει χρώμα υπόλευκο έως ανοιχτό καστανό και υφή τρυφερή, σπογγώδη και μαλακή. Στο στόμα, η γεύση είναι ήπια και διακριτικά όξινη, με μια ελαφρά πικράδα που εμφανίζεται κατά τη μάσηση και νότες από το πίτουρο που χρησιμοποιείται στην παρασκευή του «Mollete de Antequera». Το άρωμα (δημητριακών, ινών, σίτου και μαγιάς) είναι πολύ έντονο και διαρκές. Γι’ αυτό τον λόγο άλλωστε, το «Mollete de Antequera» εμφανίζει εξαιρετικά οργανοληπτικά χαρακτηριστικά.

Στην περίπτωση των κατεψυγμένων/ταχέως κατεψυγμένων προϊόντων, όλες οι φυσικοχημικές και οργανοληπτικές παράμετροι πρέπει να εξετάζονται μετά την απόψυξη. Οι τιμές των εν λόγω παραμέτρων είναι ίδιες με εκείνες που ορίζονται για το φρέσκο προϊόν, με εξαίρεση την υφή, η οποία πρέπει να συμμορφώνεται με τις προβλεπόμενες οριακές τιμές.

Οι πρώτες ύλες είναι αλεύρι σίτου χαμηλής περιεκτικότητας σε γλουτένη (W) (αρτοποιητική δύναμη από 110 έως 170 x 10-4 joules) με σχέση μεταξύ μηχανικής αντοχής στην επιμήκυνση και εκτατότητας της ζύμης (P/L) από 0,25 έως 0,65. Επίσης, το προϊόν περιέχει νερό, θαλασσινό αλάτι και βιολογική μαγιά. Για ευκολία, είναι δυνατόν να χρησιμοποιείται προζύμι ως υποκατάστατο/επιπλέον της βιολογικής μαγιάς.

Πίτουρο σίτου μπορεί να προστεθεί με ελάχιστη δόση 3,8 % p/p επί της ζύμης ψησίματος και εφόσον οι φυσικοχημικές ιδιότητες που επισημαίνονται στο σημείο 3.2 διατηρούνται εντός του καθορισμένου εύρους τιμών για τις διάφορες μορφές.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Οι πρώτες ύλες είναι αλεύρι σίτου χαμηλής περιεκτικότητας σε γλουτένη (W) (αρτοποιητική δύναμη από 110 έως 170 x 10-4 joules) με σχέση μεταξύ μηχανικής αντοχής στην επιμήκυνση και εκτατότητας της ζύμης (P/L) από 0,25 έως 0,65. Επίσης, το προϊόν περιέχει νερό, θαλασσινό αλάτι και βιολογική μαγιά. Για ευκολία, είναι δυνατόν να χρησιμοποιείται προζύμι ως υποκατάστατο/επιπλέον της βιολογικής μαγιάς.

Πίτουρο σίτου μπορεί να προστίθεται, με ελάχιστη δόση 3,8 % p/p επί της ζύμης ψησίματος και εφόσον οι φυσικοχημικές ιδιότητες που επισημαίνονται στο σημείο 3.2 διατηρούνται εντός του καθορισμένου εύρους τιμών για τις διάφορες μορφές.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Η παρασκευή του προϊόντος πρέπει να εκτελείται εντός της οριοθετημένης γεωγραφικής περιοχής προκειμένου να διασφαλίζεται η ιδιαίτερη ποιότητα αυτού του ευαίσθητου προϊόντος. Η διαδικασία παραγωγής περιλαμβάνει τα στάδια που απαριθμούνται κατωτέρω σύμφωνα με τη σειρά εκτέλεσής τους: ζύμωμα, ανάπαυση της ενιαίας ζύμης, τεμαχισμός της ζύμης, ζύγιση και πλάσιμο της ζύμης σε μπάλες, ανάπαυση της ζύμης σε μπάλες, μορφοποίηση σε μεμονωμένα κομμάτια, ηρεμία της ζύμης για να διογκωθεί, ψήσιμο, ψύξη ή θερμική κατεργασία.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Η συσκευασία του φρέσκου προϊόντος «Mollete de Antequera» πρέπει να εκτελείται στο πλαίσιο της διαδικασίας παραγωγής και στις ίδιες εγκαταστάσεις όπου πραγματοποιείται το ψήσιμο. Αρχικά το προϊόν πρέπει να υποβάλλεται σε διαδικασία μείωσης της θερμοκρασίας του κάτω από 38 °C. Η κατάψυξη/ταχεία κατάψυξη του προϊόντος «Mollete de Antequera» πρέπει να εκτελείται εντός της γραμμής παραγωγής, αμέσως μετά τη συσκευασία του, προκειμένου να εξασφαλίζεται η διατήρηση των ιδιαίτερων χαρακτηριστικών του στην πηγή. Ο κύριος λόγος για τον οποίο η συσκευασία πρέπει να εκτελείται στην πηγή είναι η διατήρηση των υψηλών επιπέδων υγρασίας του φρέσκου προϊόντος μεταξύ 32 % και 45 %, δεδομένου ότι το στοιχείο αυτό είναι πολύ σημαντικό για τη διαφύλαξη των χαρακτηριστικών του προϊόντος «Mollete de Antequera» (υφή, αρώματα κ.λπ.). Το προϊόν που μένει ασυσκεύαστο κινδυνεύει να απολέσει μεγάλο μέρος της αρχικής υγρασίας του.

Ανεξάρτητα από το αν είναι φρέσκο, κατεψυγμένο/ταχέως κατεψυγμένο ή συσκευασμένο σε προστατευτική ατμόσφαιρα, το προϊόν πρέπει πάντοτε να παρουσιάζεται σε συσκευασμένη μορφή, προκειμένου να διατηρείται η ποιότητά του από την πηγή και να εξασφαλίζεται η ιχνηλασιμότητά του. Αυτή η απαίτηση ισχύει τόσο για τους χονδρεμπόρους όσο και για τους λιανοπωλητές στον χώρο παραγωγής.

Το φρέσκο προϊόν πρέπει πάντοτε να συσκευάζεται με διαφανή μεμβράνη ή παρεμφερές υλικό κατάλληλο για τρόφιμα και ημιπερατό στο οξυγόνο.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Στις ετικέτες και στην εμπορική συσκευασία που χρησιμοποιείται για το προϊόν «Mollete de Antequera», πρέπει να αναγράφονται ευκρινώς οι λέξεις «Mollete de Antequera» και «Indicación Geográfica Protegida» (Προστατευόμενη Γεωγραφική Ένδειξη) και/ή ο λογότυπος του προϊόντος ΠΓΕ «Mollete de Antequera».

Εάν το προϊόν περιέχει πίτουρο σίτου στη σύστασή του, στην ετικέτα πρέπει να αναγράφονται οι λέξεις «con salvado» (περιέχει πίτουρο). Επίσης, πρέπει να προσδιορίζεται η μορφή του «Mollete de Antequera».

4. Συνοπτική οριοθέτηση της γεωγραφικής περιοχής

Το προϊόν «Mollete de Antequera» παρασκευάζεται εντός των ορίων των δήμων Antequera και Fuente de Piedra, οι οποίοι ανήκουν διοικητικά στην επαρχία της Μάλαγα.

5. Δεσμός με τη γεωγραφική περιοχή

Η βάση για το προϊόν προστατευόμενης γεωγραφικής ένδειξης «Mollete de Antequera» είναι η φήμη του.

Το προϊόν «Mollete de Antequera» έλκει ενδεχομένως τις μακρινές ρίζες του από το μισοψημένο, μικρής περιεκτικότητας σε μαγιά, άζυμο ψωμί που έφτιαχναν οι Εβραίοι και οι Άραβες στα εδάφη της Al-Andalus, κατά τον 12ο και 13ο αιώνα. Ωστόσο, η ετυμολογία του όρου «mollete» προέρχεται από τα ισπανικά/καστιλιάνικα («muelle» σημαίνει μαλακός) και παραπέμπει στη μαλακή, σπογγώδη υφή που χαρακτηρίζει αυτό τον τύπο ψωμιού.

Η χρήση του όρου «mollete» και η παράδοση παρασκευής αυτού του προϊόντος έχουν επιβιώσει σε λίγα μόνο διοικητικά διαμερίσματα της Ανδαλουσίας, ενδεχομένως λόγω της μεγαλύτερης πολιτισμικής επιρροής της Al-Andalus στην περιοχή αυτή. Η μεγάλης κλίμακας παρασκευή και εμπορία του προϊόντος καθιερώνονται στην Antequera από τα μέσα του 20ού αιώνα και μετά. Εν προκειμένω, ο Lorenzo Díaz, στο βιβλίο του, Diez Siglos de Cocina en Madrid (Δέκα αιώνες μαγειρικής στη Μαδρίτη) (1994), αναφέρει ότι ο δήμος της Antequera είναι ένα από τα τελευταία οχυρά της αραβικής παράδοσης στην Ισπανία (Γρανάδα, Μάλαγα και Αλμερία) όπου διατηρείται η χρήση του καστιλιάνικου όρου «mollete».

Οι αναφορές σχετικά με την παρασκευή και την κατανάλωση του προϊόντος «Mollete de Antequera» στην πόλη αυτή της επαρχίας της Μάλαγα ανάγονται τουλάχιστον στο 1539. Απόδειξη αποτελεί μια οικογενειακή συνταγή όπου το «mollete» πρωταγωνιστεί ως βασική τροφή. Η συνταγή περιλαμβάνεται σε ένα εγχειρίδιο μαγειρικής με τίτλο «Το βιβλίο της María Enríquez», το οποίο ανήκει στο αρχείο του Μαρκησίου de la Vega de Santa María. Αυτό το έγγραφο - που φιλοξενείται στο Ιστορικό Δημοτικό Αρχείο της πόλης της Antequera - παραθέτει διάφορους γαστρονομικούς όρους, εκ των οποίων οι κυριότεροι είναι το αλεύρι, το γάλα και τα αυγά, με την ονομασία «molletes reales».

Η παλαιότερη καταγεγραμμένη εμπορική αναφορά του «mollete» που συναντούμε στην Antequera είναι σε ένα μητρώο νομοθετικών πράξεων που χρονολογείται από τις 19 Οκτωβρίου 1775, όπου ένας κύριος ονόματι Manuel Esbri λαμβάνει άδεια να «ζυμώνει γαλλικό ψωμί και “mollete”… εξασφαλίζοντας καλή ποιότητα και σωστό βάρος και για τους δύο τύπους».

Ο δήμος Fuente de Piedra, ο οποίος περιλαμβάνεται στην περιοχή όπου παρασκευάζεται το «Mollete de Antequera», ήταν ο τελευταίος δήμος που κέρδισε την ανεξαρτησία του από την Antequera το 1838 (Muñoz Hidalgo and García Cañero, 1983: Ιστορικό Αρχείο της πόλης της Antequera). Στον δήμο αυτό επιβιώνει η ίδια παράδοση παρασκευής του προϊόντος «Mollete de Antequera».

Μολονότι δεν υπάρχουν τεκμηριωμένα αρχεία για την παρασκευή του «Mollete de Antequera» τον 19ο αιώνα, ο εξέχων αρτοποιός Juan Paradas Pérez από την Antequera ασχολήθηκε στο πλαίσιο των δραστηριοτήτων του με την αναβίωση της παρασκευής του «Mollete de Antequera» το 1939. Τα προϊόντα «Mollete de Antequera» που παρασκεύαζε ο Paradas απέκτησαν επαξίως φήμη και είχαν μεγάλη ζήτηση στην Antequera κατά τις δεκαετίες του 1940 και του 1950. Η συνταγή παρασκευής του «Mollete de Antequera» παρέμεινε αναλλοίωτη για αρκετές γενιές μέχρι και σήμερα.

Η επιλογή της πρώτης ύλης (αλεύρι σίτου χαμηλής περιεκτικότητας σε γλουτένη με ισορροπημένη αναλογία μεταξύ μηχανικής αντοχής στην επιμήκυνση και εκτατότητας της ζύμης (P/L), η υψηλή περιεκτικότητα της ζύμης σε υγρασία, οι συνθήκες ζυμώματος της αρτομάζας, η μορφοποίηση σε μεμονωμένα τεμάχια και η ζύμη που αφήνεται να διογκωθεί, η προσεκτικά χρονομετρημένη διάρκεια παραμονής στον φούρνο (ελαφρύ ψήσιμο) και η ψύξη είναι όλα στάδια καθοριστικής σημασίας που διασφαλίζουν το ακριβές σχήμα και το εκλεπτυσμένο άρωμα του «Mollete de Antequera», το οποίο οφείλει τη μαλακή, σπογγώδη υφή του στη διπλή κυψελιδική δομή, με μεγάλες και μικρές οπές. Όλα αυτά τα στάδια βασίζονται στην εμπειρογνωσία και στην πείρα των καταξιωμένων αρτοποιών του «Mollete de Antequera», των οποίων η παράδοση και οι βέλτιστες πρακτικές παρασκευής του προϊόντος συνδέονται με αυτή την περιοχή.

Η υψηλή περιεκτικότητα σε υγρασία (έως 45 %) και ο σύντομος χρόνος ψησίματος είναι τυπικά γνωρίσματα, χαρακτηριστικά του προϊόντος «Mollete de Antequera», με βάση τη συνταγή του εξέχοντα αρτοποιού Paradas, ο οποίος καθιέρωσε το ψωμί αυτό ως δημοφιλή επιλογή για το πρόγευμα στην Antequera από τα μέσα του 20ού αιώνα και μετά. Ο λόγος της δημοφιλίας του είναι ότι η διαδικασία φρυγμού ενισχύει την απαλότητα και τα αρώματα της ψίχας, καθώς και την αντίθεση ανάμεσα στην υφή της ψίχας και την υφή της τραγανής κόρας, με αποτέλεσμα να αποκαθίστανται όλες οι ιδιότητες του φρεσκοψημένου προϊόντος. Σήμερα όπως και παλιά, το γνώρισμα αυτό το εκτιμούν ιδιαιτέρως οι καταναλωτές, αφού εξασφαλίζει ότι το προϊόν «Mollete de Antequera» μπορεί αφενός να καταναλώνεται σε διάστημα τεσσάρων ή πέντε ημερών χωρίς να μπαγιατεύει και αφετέρου να διατηρεί τη γευστική αίσθηση του φρεσκοψημένου ψωμιού. Σε συνδυασμό με τις οργανοληπτικές ιδιότητες του «Mollete de Antequera», το γνώρισμα αυτό έχει διαδραματίσει καθοριστικό ρόλο στην κατάκτηση ισχυρής θέσης στην αγορά: αρχικά στην Antequera, έπειτα στην υπόλοιπη επαρχία της Μάλαγα, κατόπιν σε ολόκληρη την Ανδαλουσία και τέλος σε όλη την Ισπανία.

Οι πολυάριθμες βιβλιογραφικές αναφορές στο «Mollete de Antequera» επιβεβαιώνουν το γεγονός ότι είναι πολύ γνωστό. Παρακάτω παρατίθενται μερικές από τις δημοσιεύσεις της τελευταίας 25ετίας που απαριθμούν και εκθειάζουν τις ιδιότητες του «Mollete de Antequera». Gastronomía Antequerana (Η γαστρονομία της Antequera) (Juan Alcaide Vega, 1991)· Diccionario Gastronómico. Términos, Refranes, Citas y Poemas (Λεξικό γαστρονομίας. Ορολογία, Ρητά, Αποσπάσματα και Ποιήματα) (Luis F. Lescure, 2005)· Ruta Gastronómica de Andalucía (Μια γαστρονομική διαδρομή στην Ανδαλουσία) (Inés Burtrón, 2009)· 50 recetas con molletes de Antequera (50 συνταγές με «Mollete de Antequera») (Susana López Postigo, 2010)· Route of Washington Irving from Seville to Granada (Η διαδρομή του Washington Irving από τη Σεβίλλη στη Γρανάδα) (Turismo Andaluz SA, 2000).

Η επίσκεψη του βασιλιά και της βασίλισσας της Ισπανίας στην Antequera το 1998 καλύφθηκε από όλα τα ισπανικά μέσα ενημέρωσης, ενώ συγκεκριμένα αναφέρθηκε ότι το ζεύγος δοκίμασε το «διάσημο προϊόν Mollete de Antequera» μαζί με ελιές τοπικής παραγωγής.

Ο Arturo Pérez-Reverte, διάσημος Ισπανός συγγραφέας, δημοσιογράφος και μέλος της Βασιλικής Ακαδημίας της Ισπανίας από το 2003, ανέφερε το προϊόν «Mollete de Antequera» στο βιβλίο του La piel del tambor (Το αίνιγμα της Σεβίλλης, 2002).

Η Ισπανική Συνομοσπονδία Οργανώσεων Αρτοποιών (CEOPAN) εξέδωσε το 2009 κατάλογο με τίτλο Todos los panes tradicionales de España (Όλα τα παραδοσιακά ψωμιά της Ισπανίας), ο οποίος περιλάμβανε το «Mollete de Antequera».

Τέλος, το «Mollete de Antequera» συμπεριλαμβάνεται στον Άτλαντα Άυλης Κληρονομιάς της Ανδαλουσίας, στην επαρχία της Μάλαγα και στο διοικητικό διαμέρισμα της Antequera (Ανδαλουσιανό Ινστιτούτο Ιστορικής Κληρονομιάς, Περιφερειακό υπουργείο Πολιτισμού, κυβέρνηση της Αυτόνομης Κοινότητας της Ανδαλουσίας).

Το «Mollete de Antequera» είναι ένα πολύ γνωστό προϊόν που διατίθεται σε ολόκληρη την Ισπανία.

Παραπομπή στη δημοσίευση των προδιαγραφών

(άρθρο 6 παράγραφος 1 δεύτερο εδάφιο του παρόντος κανονισμού)

Το πλήρες κείμενο των προδιαγραφών προϊόντος μπορεί να αναζητηθεί στο διαδίκτυο, στην ακόλουθη διεύθυνση:

http://www.juntadeandalucia.es/export/drupaljda/Pliego_Mollete_Antequera.pdf

ή με απευθείας πρόσβαση στη σελίδα υποδοχής της Consejería de Agricultura, Ganadería, PESCA y Desarrollo Sostenible [Περιφερειακό υπουργείο Γεωργίας, Κτηνοτροφίας, Αλιείας και Αειφόρου Ανάπτυξης]

(https://juntadeandalucia.es/organismos/agriculturaganaderiapescaydesarrollosostenible.html),

Ακολουθήστε την εξής διαδρομή: «Áreas de actividad»/«Industrias y Cadena Agroalimentaria»/«Calidad»/«Denominaciones de Calidad»/«Productos de panadería y repostería». Κάτω από την ονομασία ποιότητας υπάρχει σύνδεσμος που παραπέμπει στις προδιαγραφές προϊόντος.

(1) ΕΕ L 343 της 14.12.2012, σ. 1.

(*1) Διαστάσεις του προϊόντος «Mollete de Antequera» σε χιλιοστά.